Julkisasiamiehen ratkaisuehdotus Stix-Hackl 10päivänä lokakuuta2002. - Euroopan yhteisöjen komissio vastaan Espanjan kuningaskunta. - Jäsenyysvelvoitteiden noudattamatta jättäminen - Direktiivi 97/55/EY - Vertaileva mainonta - Direktiivin määräajassa tapahtuvan täytäntöönpanon laiminlyönti. - Asia C-392/01.



Oikeustapauskokoelma 2002 sivu I-11111



Julkisasiamiehen ratkaisuehdotukset

1. Euroopan yhteisöjen komissio vaatii EY 226 artiklan mukaisella jäsenyysvelvoitteiden noudattamatta jättämistä koskevalla kanteellaan, joka on saapunut yhteisöjen tuomioistuimeen 10.10.2001, yhteisöjen tuomioistuinta toteamaan, että Espanjan kuningaskunta ei ole noudattanut harhaanjohtavaa mainontaa koskevan direktiivin 84/450/ETY muuttamisesta sisällyttämällä siihen vertaileva mainonta 6 päivänä lokakuuta 1997 annetun Euroopan parlamentin ja neuvoston direktiivin 97/55/EY mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä tai ainakaan ilmoittanut niitä komissiolle. Tämän lisäksi komissio vaatii, että Espanjan kuningaskunta velvoitetaan korvaamaan oikeudenkäyntikulut.

2. Direktiivin 3 artiklan 1 kohdan mukaan jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan viimeistään 30 kuukauden kuluttua sen julkaisemisesta Euroopan yhteisöjen virallisessa lehdessä eli viimeistään 23.4.2000 ja ilmoitettava tästä komissiolle viipymättä.

3. Koska komissiolle ei ollut ilmoitettu täytäntöönpanotoimenpiteitä direktiivin täytäntöönpanomääräajan päättyessä 23.4.2000 ja koska se ei ollut muutenkaan saanut tähän liittyviä tietoja, komissio ryhtyi jäsenyysvelvoitteiden noudattamatta jättämistä koskevaan menettelyyn. Sen jälkeen kun komissio oli antanut Espanjan kuningaskunnalle tilaisuuden esittää huomautuksensa ja kun se ei asetetussa määräajassa ollut saanut vastausta, se antoi asiasta perustellun lausuntonsa 9.3.2001, jossa se vaati Espanjan kuningaskuntaa toteuttamaan tarvittavat toimenpiteet ja ilmoittamaan niistä komissiolle kahden kuukauden kuluessa.

4. Vastauskirjelmässään 25.6.2001 Espanjan viranomaiset totesivat, että direktiivin kansallinen täytäntöönpano edellytti 11.11.1988 annetun lain 34/88 (yleinen mainontalaki) täydentämistä. Espanjan hallitus ilmoitti myös, että mainittuun lakiin sisältyi jo osia direktiivistä.

5. Koska komissiolle ei jatkossa ilmoitettu lakiluonnoksesta ja koska sille ei myöskään annettu selvitystä siitä, mitkä osat direktiivistä mainitulla lailla oli jo pantu täytäntöön, se nosti nyt esillä olevan kanteen.

6. Espanjan kuningaskunta ei ole kiistänyt velvollisuuttaan panna määräajassa täytäntöön direktiivi 97/55/EY mutta on todennut direktiivin täytäntöönpanon varmistamiseksi vaadittavan monimutkaisen kansallisen menettelyn olevan hyvin edistyneessä vaiheessa. Lakiluonnoksen lopullisen hyväksymisen se on arvioinut tapahtuvan vuoden 2002 huhtikuun lopussa. Tämän johdosta kanne olisi hylättävä ja komissio velvoitettava korvaamaan oikeudenkäyntikulut.

7. Arvioitaessa, onko jäsenvaltio jättänyt noudattamatta jäsenyysvelvoitteitaan, ratkaiseva ajankohta on yhteisöjen tuomioistuimen vakiintuneen oikeuskäytännön mukaan perustellussa lausunnossa asetetun määräajan päättyminen. Määräaika on päättynyt 9.5.2001, jolloin komission vaatimia toimenpiteitä ei ollut toteutettu. Espanjan hallitus ilmoitti, että direktiivin täytäntöönpanemiseksi annettavaa lakia valmistellaan ja että kansallinen menettely on käynnissä. Näin ollen direktiiviä ei ole pantu täytäntöön määräajassa.

8. Yhteisöjen tuomioistuimen vakiintuneen oikeuskäytännön mukaan jäsenvaltiot eivät voi kansallisella lainsäädännöllään perustella sitä, että direktiiviä ei ole pantu täytäntöön säädetyssä määräajassa.

9. Yhteisön oikeuden mukaiset velvoitteet direktiivin täytäntöönpanemiseksi ilmenevät toisaalta välittömästi direktiivistä itsestään sekä toisaalta EY 249 artiklan 3 kohdasta ja EY 10 artiklasta.

10. Koska Espanjan kuningaskunta ei ole noudattanut yhteisön oikeuden mukaisia velvoitteitaan, komission kanne on hyväksyttävä sekä todettava, että kyseinen jäsenvaltio ei ole noudattanut jäsenyysvelvoitteitaan, ja velvoitettava tämä korvaamaan oikeudenkäyntikulut.

11. Edellä esitetyn perusteella ehdotan, että yhteisöjen tuomioistuin ratkaisee asian seuraavasti:

- Espanjan kuningaskunta ei ole noudattanut harhaanjohtavaa mainontaa koskevan direktiivin 84/450/ETY muuttamisesta sisällyttämällä siihen vertaileva mainonta 6 päivänä lokakuuta 1997 annetun Euroopan parlamentin ja neuvoston direktiivin 97/55/EY mukaisia velvoitteitaan, koska se ei ole antanut tämän direktiivin noudattamisen edellyttämiä lakeja, asetuksia ja hallinnollisia määräyksiä säädetyssä määräajassa.

- Espanjan kuningaskunta velvoitetaan korvaamaan oikeudenkäyntikulut.